Помощь небесных покровителей. Полный сборник молитв на каждый день года (весна)

© Олейникова Т.С., сост.

© Издательство «ДАРЪ»

Предисловие

В данной книге собраны молитвы на праздники Господни, Богородичны, Небесных Сил бесплотных, святых угодников Божиих и икон Божией Матери в порядке церковного года, который начинается с сентября месяца. Даты указаны по старому (первая цифра) и новому (вторая цифра) стилю.

Молитва – это возношение ума и сердца к Богу, являемое благоговейным словом человека к Богу. Образцом для всех молитв или общей христианской молитвой является Молитва Господня «Отче наш», которой Господь наш Иисус Христос научил апостолов и которую они передали всем верующим.

Молитва, как золотой ключ, отверзает нам все сокровища милосердия и щедрот Божиих.

«Молитва – путь к Господу. Призовем имя Господа и спасемся. Молитва более всего дает благодать Духа Святаго, потому что она всегда в руках наших как орудие для стяжания благодати Духа; двери молитвы открыты всем: и богатому, и бедному, и знатному, и простому, и сильному, и слабому, и здоровому, и больному, и праведнику, и грешнику. Особенно важно всегда держать в устах и в сердце молитву Иисусову: «Господи Иисусе Христе, Сыне Божий, помилуй мя грешнаго»…Сие непрестанно держи в устах и в сердце своем. С призыванием таким образом имени Божия ты найдешь покой, достигнешь чистоты духовной и телесной, и вселится в тебя Святой Дух, источник всех благ, и управит Он тебя во святыне, во всяком благочестии и чистоте».

(Из наставлений преподобного Серафима Саровского.)

«Молитва есть одна из высших потребностей души человеческой, одна из существенных принадлежностей богопочитания. Душа, погруженная в чувственность, рассеянная, омраченная грехом, не чувствует, что по своему началу она есть дыхание уст Божиих. Но сила этого чувства без ее ведома возникает из ее глубины и движет сердце к Богу, хотя бы и к неведомому или только погрешительно знаемому. В наше время мы много хвалимся и не довольно каемся. А время советует меньше хвалиться и больше молиться. Сердца твоего требует Господь. Молитву Церковь влагает в уста, чтобы она проникла в сердце. Чтобы нищему принять милостыню, надобно ему протянуть руку; чтобы младенцу принять пищу, надобно ему открыть уста. Подобно сему надобно человеку простираться к Богу, чтобы достигнуть благодати Его, надобно иметь отверстую душу, чтобы принять дары Его. Молитва есть простертая рука для принятия благодати Божией, отверстые уста для вкушения пищи Небесной. Благодатный дух дарован молитве от Бога для помощи грешникам, восчувствовавшим и возненавидевшим свою греховность, решительно возжелавшим очищения и совершенного исправления, – тем, у кого недостает только силы делать добро, а не доброго намерения».

«Если хочешь, чтобы молитва твоя долетела до Бога, то дай ей два крыла: пост и милостыню».

(Святитель Филарет, митрополит Московский и Коломенский.)

Молитвы святых очень великую имеют силу, но когда и сами мы каемся и исправную являем жизнь. Если же сами не стараемся, то через других ничего не получим и не будем спасены. Бог более готов даровать нам потребное ради нашей молитвы, чем ради молитв других.

(Святитель Иоанн Златоуст.)

Кроме молитв, даны также тропари, кондаки и величания каждому угоднику Божию или празднику.

На некоторые дни года приходится память святых, которым нет молитв. В этих случаях им, кроме тропарей и кондаков, приведены икосы, стихиры, светилен, или седален.

Тропарь – краткая церковная песнь, в которой прославляются дела Бога или святых Его, т. е. песнопение, составленное в честь праздника или святого, в котором кратко выражается сущность праздника или образ жизни святого и которое составляется и поется по известному образцу.

Кондак – краткая церковная песнь, в которой выражается в сжатом виде жизнь святого или история священного события.

Величание – хвала, прославление дел Бога или святых Его.

Задостойник – песнопение, которое поется в составе евхаристического канона вместо Богородичной песни «Достойно есть». На литургии Иоанна Златоуста в дни двунадесятых праздников и Пасхи (от дня праздника до дня отдания), а также на литургии Василия Великого в Великий Четверг и Великую Субботу задостойником является ирмос девятой песни канона утрени: в другие дни, когда совершается литургия Василия Великого, – особый Богородичный тропарь «О Тебе радуется».

Это самое полное собрание молитв, тропарей, кондаков и величаний. Такого полного сборника еще не издавалось.

Для работы были использованы Месяцесловы, Книги молебных пений, издаваемые в разное время, Минеи Месячные и другие богослужебные и церковные книги, отдельные частные службы, Жития святых с молитвами и т. д.

Составитель не ставил цели перечисления всех святых на каждый день всех месяцев года – их можно посмотреть в «Православном церковном календаре», а указаны только те святые угодники Божии, которым приводятся молитвы.

Если святому угоднику Божию или празднику в честь иконы Божией Матери не указана молитва, то в этом случае можно читать молитвы общие (см. раздел «Общие молитвы, тропари, кондаки и величания»).

Март

1/14 марта

Преподобного Мартирия Зеленецкого, Великолуцкого (1603).

Молитва преподобному Мартирию Зеленецкому
из службы

О пастырю добрый, наставниче наш, преподобие отче Мартирие! Услыши еже к тебе ныне приносимое моление наше. Вемы бо, яко духом с нами пребываеши. Ты убо, преподобне, яко имея дерзновение ко Владыце Иисусу Христу, Богу нашему, и ко Пречестней Богоматери, буди ходатай и молитвенник теплый о обители сей, юже возградил еси, и о нас, недостойных рабех, живущих в ней, еяже ты просветитель сый и начальник, богособранному твоему братству помощник и заступник, яко да твоим предстательством и молитвами невредимы на месте сем пребудем: от бесов же и злых человек ненаветованны и от всех бед и напастей свободни сохранимся. Всем же отвсюду приходящим во святую обитель твою и молящимся тебе с верою и покланяющимся раце мощей твоих, о еже избавитися от всякия скорби, болезни и напасти, милостивне поспеши, даровити же православным мир, тишину, благоденствие и изобилие плодов земных: и о всех нас теплый предстатель ко Господу и помощник душам нашим буди, еже отпуститися согрешениям нашим и молитвами твоими, святе, избавитися нам вечнаго мучения и сподобитися Царствия со всеми святыми, да славу, благодарение и поклонение возсылаем единому Богу, в Троице славимому, Отцу и Сыну и Святому Духу, ныне и присно и во веки веков. Аминь.

Тропарь преподобному Мартирию Зеленецкому, Великолукскому, глас 2

От юности, Богоблаженне, Христа возлюбив, отечество оставил еси, и всех мирских мятежей уклонився, в тихое пристанище пречестныя обители Богоматерни достигл еси, отонудуже уведев непроходную пустыню, крестовидною зарею показанную, желательне ю обрел еси, и в ней вселився, иночествующих собрал еси, и сих ученьми своими, яко лествицею восходною на Небо, трудолюбно тщался еси возводити к Богу. Емуже молися, богомудре Мартирие, даровати душам нашим велию милость.

Кондак, глас 8

Отечества, преподобне, и всего мирскаго мятежа, уклонитися возжелел еси, и, в пустыню вселився, тамо во блаженнем безмолвии жестокое житие показал еси, и чада послушания и смирения в нем возрастил еси. Сего ради, дерзновение стяжав ко Святей Троице, еже молитися, Богоблаженне, о нас, чадех своих, ихже собрал еси, и о всех правоверных, да зовем ти: радуйся, отче Мартирие, безмолвия пустыннаго любителю.

Величание

Ублажаем тя, преподобне отче Мартирие, и чтим святую память твою, наставниче монахов и собеседниче Ангелов.

2/15 марта

Иконы Божией Матери, именуемой «Державная» (1917).

Святителя Арсения, епископа Тверского (1409).

Молитвы ко Пресвятой Богородице пред Ее иконою «Державная»

Молитва первая

О Державная Владычице Пресвятая Богородице, на обятиих Своих держащая Содержащего всю вселенную Царя Небеснаго!

Благодарим Тя за неизреченное милосердие Твое, яко благоволила еси явити нам, грешным и недостойным, сию святую и чудотворную икону Твою во дни сия лукавыя и лютыя, яко вихрь, яко буря внутренняя нашедшия на страну нашу, во дни уничижения нашего и укорения, во дни разорения и поругания святынь наших от людей безумных, иже не точию в сердце, но и устнами дерзостно глаголют: несть Бог, и в делех сие безбожие показуют.

Благодарим Тя, Заступнице, яко призрела еси с высоты святыя Своея на скорби наша и горе нас православных, и яко солнце светлое, увеселяеши изнемогшия от печали очеса наша пресладостным зрением Державнаго образа Твоего. О Преблагословенная Мати Божия, Державная Помощнице, крепкая Заступнице! Благодаряще Тя со страхом и трепетом, яко раби непотребнии, припадаем Ти со умилением, с сокрушением сердечным и со слезами, и молим Тя и стеняще вопием Ти: спаси нас, спаси! Помози нам, помози! Потщися: погибаем! Се живот наш аду приближися, се обышедше обыдоша нас греси мнози, беды мнози, врази мнози. О Небесная Царице! Скипетром власти Твоея Божественныя разсей, яко прах, яко дым, нечестивыя козни врагов наших видимых и невидимых; сокруши велеречивыя помышления их и запрети им, яко Мати всех, на путь правый и богоугодный настави их. Вкорени в сердца всех нас правду, мир и радость о Дусе Святе, водвори в стране нашей тишину, благоденствие, безмятежие, любовь друг ко другу нелицемерную. Державою Твоею всесильною удержи, Пречистая, потоки беззакония, хотящия потопити Землю Русскую в страшней пучине своей. Поддержи нас слабых, малодушных, немощных и унылых, укрепи, возстави и спаси; яко да под Державою Твоею всегда храними, поем, величаем и славим Тя, Державную Заступницу рода христианскаго во веки веков. Аминь.

Молитва вторая
из акафиста

О мира Заступнице, Мати Всепетая, со страхом, верою и любовию припадающе пред честною иконою Твоею Державною, усердно молим Тя: не отврати лица Твоего от прибегающих к Тебе, умоли, Милосердая Матерь Света, Сына Твоего и Бога нашего, Сладчайшаго Господа Иисуса Христа, да сохранит в мире страну нашу, да утвердит державу нашу в благоденствии, да избавит нас от междоусобныя брани и укрепит Святую Церковь нашу Православную, да незыблему соблюдет ю от неверия, раскола и ересей. Не имамы бо иныя помощи, не имамы иныя надежды, разве Тебе, Пречистая Дево: Ты еси Всесильная христиан Заступница пред Богом, праведный гнев Его умягчающая. Избави всех, с верою Тебе молящихся, от падений греховных, от навета злых человек, от глада, скорбей и болезней. Даруй нам дух сокрушения, смирение сердца, чистоту помышлений, исправление греховныя жизни и оставление согрешений наших, да вси благодарнв воспевающе величия Твоя, сподобимся Небеснаго Царствия и тамо со святыми прославим Пречистое и Великолепое имя в Троице славимаго Бога: Отца, Сына и Святаго Духа. Аминь.

Тропарь Божией Матери ради иконы Ее «Державная», глас 4

Ангелов лицы благоговейно Тебе служат, и вся Небесныя силы немолчными гласы Тя ублажают, Богородице Дево, усердно молим Тя, Владычице, да пребудет Божественная благодать на честней иконе Твоей Державней, и светозарный луч славы чудес Твоих да нисходит от нея на всех, с верою Тебе молящихся и вопиющих Богу: Аллилуиа.

Ин тропарь, глас тойже

Града Сионска взыскующе, под Твой кров, Дево Чистая, днесь притекаем, и никтоже возможет на ны, яко несть град силен, аще не Сущаго Бога, и несть ина крепость, аще не милость Владычицы Девы.

Ин тропарь, глас тойже

Век скончавается, любовь оскудевает, победу лукавый торжествует, и кто нам помощи может, аще не Ты, Дево, Чудная Мати, оградиши Крестом Сына Твоего.

Кондак, глас 8

Взбранной Воеводе победительныя песни приносим, яко даровася нам держава Твоя, и ничесоже устрашимся, не от мира бо спасение наше, но Превознесенныя Владычицы милосердием ограждаемся и тому днесь радуемся, яко прииде Заступница на стражу земли Своея.

Ин кондак, глас тойже

Взбранной Воеводе, Заступнице нашей Державней, песни благодарственныя приносим о даровании нам иконы Ея святыя, еюже ограждаеми, ничесоже устрашимся, не от человек бо спасение наше, но Преблагословенныя Владычицы милосердием. Темже днесь радуемся и празднуем светло, яко прииде Державная на стражу земли Своея.

Ин кондак, глас тойже

Избранней от всех родов Заступнице рода христианскаго, покровом Своея благости покрывающей страну нашу православную, благодарственныя пения приносим Ти, Владычице, о явлении нам чудныя иконы Твоея Державныя. Ты Всемилостивая Заступница всех, с верою к Тебе притекающих, от всяких нас бед свободи, да зовем Ти: радуйся, Матерь Божия Державная, Заступнице Усердная рода христианскаго.

Величание

Величаем Тя, Пресвятая Дево, Богоизбранная Отроковице, и чтим Державный образ святыни Твоея, имже подаеши велию милость всем, с верою к нему притекающим.

Ино величание

Достойно есть величати Тя, Богородице, честнейшую Херувим и славнейшую без сравнения Серафим.

Пред иконой Пресвятой Богородицы «Державная» молятся о правде, сердечной радости, нелицемерной любви друг к другу, о мире в стране, о спасении и сохранении России, о покровительстве трона и государства, об избавлении от иноплеменных и о даровании исцелений телесных и душевных.

Молитвы святителю Арсению, епископу Тверскому, чудотворцу

Молитва первая
из службы и акафиста

Призри от Горних высот, святителю отче Арсение, на нас, смиренных и грешных, во умилении душ и сердец к тебе прибегающих, верою крепкою на тя уповающих, любовию нелицемерною просящих у тебе заступления. Тебе бо молитвенника благоприятнаго вемы ко Всемилостивому Богу. Пролей о нас твоя святыя молитвы и умоли Человеколюбца Господа не погубити нас со беззаконии нашими, но обратит нас к покаянию и исправлению, да прочее время жития нашего земнаго не в работе греху и страстем, но в делании заповедей Его святых и в благочестии провождаем и со благою надеждою достигнем кончины нашея. В час же смертный наипаче явися нам, отче, заступник благий, ускори тогда на молитву о нас, безпомощных, и помози нам со причастием Таинств Божественных мирную и благую кончину улучити, грозныя мытарства воздушныя безбедно прейти и унаследовати Горнее Царство. Ей, святителю Божий, не презри нас и не посрами упования нашего, но буди о нас предстатель немолчный к Богу. Пастырю наш добрый, упаси нас бодренными твоими молитвами и сохрани ненаветны от всякаго зла, да славим неизреченное человеколюбие Бога нашего, Отца и Сына и Святаго Духа, и твое отеческое заступление, во веки веков. Аминь.

Молитва вторая
из акафиста

О великий угодниче Божий, святителю отче Арсение! Се приносим тебе хвалебное пение мы, грешнии и недостойнии чада твоя, и величаем подвиги и добродетели твоя и многую милость твою ко всем с верою притекающим к отеческому твоему покрову. Приими с любовию приношение веры и любве нашея и принеси е Вседержителю Богу, от Негоже нисходит всякое даяние благо и всякий дар совершенный, и якоже благодетельствовал еси в земнем житии твоем всем искавшим твоея помощи, тако и ныне не лиши нас, отче благосердый, твоего пред Богом многомошнаго заступления. Се бо нетленныя и многоцелебныя мощи твоя дарова нам Господь во уверение, яко велие дерзновение имаши к Нему и яко много может предстательство твое пред престолом благости Его. Темже не остави нас сирых и безпомощных, но присно поминай нас во святых небесных твоих молитвах. Укрепи наша стопы твердо и непоколебимо ходите путем заповедей Господних: утверди руце наша к воздеянию молитвенному и к совершению добрых дел: согрей сердца наша любовию ко Господу и к жизни вечней. Испроси у Царя Небеснаго, граду Твери и святей обители твоей благостояние и всей стране Российстей милость Божию и сохранение от всякаго зла. Испроси, святителю Божий, и всем, с верою прибегающим к раце святых мощей твоих и имя твое благоговейно призывающим, коемуждо дар благопотребен: недугующим исцеление, бедствующим избавление, печальным утешение, заблуждшим истины познание, грешным исправление, подвизающимся преспеяние и всем вся к жизни временней и вечней потребная, во славу дивнаго во святых Своих Бога, в Троице славимаго и покланяемаго, Отца и Сына и Святаго Духа. Аминь.

Молитва третья
из акафиста

О всехвальный святителю Христов и чудотворче, отче Арсение! Не забуди нас, чад святыя обители твоея, и всех с верою и любовию прибегающих к раце честных и многоцелебных мощей твоих, но поминай нас во святых твоих и благоприятных молитвах к Богу. Моли за вся христианы, отче святителю Арсение, и за святую сию обитель, юже вручи тебе Пресвятая Владычица Богородица: мним бо тя присно предстояща Христу Богу нашему и Пречистей Его Матери и имуща велие к Ним дерзновение. Аще бо телом и преставился еси от нас, но душею жив сый, неотступен пребывавши с нами духом. Сохраняй нас твоим предстательством пред престолом Небеснаго Царя от козней вражиих, от соблазнов мира, во зле лежащаго, и от всякия скорби и нужды. О преблагий пастырю и учителю наш, отче Арсение! К тебе припадаем и тебе молимся, молися Всесильному Богу о пользе душ наших, и испроси нам время на покаяние, да очистившеся от всякия скверны греховныя, Небеснаго Царствия наследницы сподобимся быти со всеми праведными, от века угодившими Господу нашему Иисусу Христу, Емуже подобает всякая слава, честь и поклонение, со Безначальным Его Отцем и с Пресвятым Духом, ныне и присно и во веки веков. Аминь.

Тропарь святителю Арсению, епископу Тверскому, глас 8

Благочестно пожив во святительстве, люди просветил еси учением твоим, и о храме Пречистыя вельми подвизався, и любитель монахов быв, сего ради от Христа паствы твоея венец приял еси. Темже, яко апостольскаго престола наместника, и святителя великаго чтуще тя молим, чада твоя, блаженне: от всех бед избави нас, яже ко Христу молитвами твоими, святителю Христов Арсение отче наш.

Кондак, глас 8

Восприемши радостно честныя твоя мощи, пречистая церковь, в нюже честно вносими множеством священномонахов и князи благоверными, и яже приемше, яко сокровище многоценное. Темже и мы ныне твоея ограды словесныя овцы, окрест раки твоея предстояще, любезно вопием ти: не забуди чад твоих, отче, ихже мудре собрал и возлюбил еси, яко да зовем ти: радуйся, святителю Арсение, пастырю и учителю наш.

Величание

Величаем тя, святителю отче Арсение, и чтим святую память твою, ты бо молиши за нас Христа Бога нашего.

3/16 марта

Мучеников Евтропия, Клеоника и Василиска (ок. 308).

Тропарь мученикам Евтропию, Клеонику и Василиску, глас 4

Мученицы Твои, Господи, Евтропий, Кленик и Василиск, во страданиих своих венцы прияша нетленныя от Тебе, Бога нашего, имуще бо крепость Твою, мучителей низложиша, сокрушиша и демонов немощныя дерзости. Тех молитвами спаси души наша.

Ин тропарь, глас 1

Болезньми святых, имиже о Тебе пострадаша, умолен буди, Господи, и вся наша болезни исцели, Человеколюбче, молимся.

Кондак, глас 8

Светильницы светлии явльшеся, божественнии мученицы, тварь всю светлостию чудес озаряете, недуги разрешающе, и глубокую тьму всегда отгоняюще, Христу Богу молящеся непрестанно о всех нас.

Величание

Величаем вас, страстотерпцы святии Евтропие, Клеонико и Василиско, и чтим честная страдания ваша, яже за Христа претерпели есте.

4/17 марта

Преподобного Герасима, иже на Иордане (475).

Благоверного Даниила Московского, чудотворца (1303).

Благоверного великого князя Георгия (Юрия) Всеволодовича Владимирского (1238).

Перенесение мощей благоверного Вячеслава Чешского (938).

Молитвы преподобному Герасиму, иже на Иордане

Молитва первая
из акафиста

Преподобне отче Герасиме! Воззри на нас милостивно и к земли приверженных возведи к высоте небесней. Ты горе на небеси, мы на земли низу, удалены от тебе, не толико местом, елико грехми своими и беззаконии, но к тебе прибегаем и взываем: настави нас ходити путем твоим, вразуми и руководствуй. Вся твоя святая жизнь бысть зерцалом всякия добродетели. Не престани, угодниче Божий, о нас вопия ко Господу. Испроси предстательством своим у Всемилостиваго Бога нашего мир Церкви Его, под знамением креста воинствующей, согласие в вере и единомудрие, суемудрия же и расколов истребление, утверждение во благих делех, больным исцеление, печальным утешение, обиженным заступление, бедствующим помощь. Не посрами нас, к тебе с верою притекающих. Вси православнии христиане, твоими чудесы исполненныя и милостями облагодетельствованныя, исповедуют тя быти своего покровителя и заступника. Яви древния милости твоя, и ихже отцем всепомоществовал еси, не отрини и нас, чад их, стопами их к тебе шествующих. Предстояще всечестней иконе твоей, яко тебе живу сущу, припадаем и молимся: приими моления наша и вознеси их на жертвенник благоутробия Божия, да приимем тобою благодать и благовременную в нуждех наших помощь. Укрепи наше малодушие и утверди нас в вере, да несомненно уповаем получити вся благая от благосердия Владыки молитвами твоими. О, превеликий угодниче Божий! Всем нам, с верою притекающим к тебе, помози предстательством твоим ко Господу, и всех нас управи в мире и покаянии скончати живот наш и преселитися со упованием в блаженныя недра Авраамова, идеже ты радостно во трудех и подвизех ныне почиваеши, прославляя со всеми святыми Бога, в Троице славимаго, Отца и Сына и Святаго Духа, ныне и присно и во веки веков. Аминь.

Молитва вторая
из службы

О священная главо, преподобне отче, преблаженне авво Герасиме, не забуди убогих твоих до конца, но поминай нас всегда во святых твоих и благоприятных молитвах к Богу. Помяни стадо твое, еже сам упасл еси, и не забуди посещати чад твоих. Моли за ны, отче священный, за дети твоя духовныя, яко имеяй дерзновение к Небесному Царю, не премолчи за ны ко Господу, и не презри нас, верою и любовию чтущих тя. Поминай нас недостойных у престола Вседержителева, и не престай моляся о нас ко Христу Богу, ибо дана тебе бысть благодать за ны молитися. Не мним бо тя суща мертва, аще бо телом и преставился еси от нас, но и по смерти жив сый пребываеши. Не отступай от нас духом, сохраняя нас от стрел вражиих и всякия прелести бесовския и козней диавольских, пастырю наш добрый. Аще бо и мощей твоих рака пред очима нашима видима есть всегда, но святая твоя душа со ангельскими воинствы, со безплотными лики, с небесными силами, у престола Вседержителева предстоящи, достойно веселится. Ведуще убо тя воистину и по смерти жива суща, тебе припадаем и тебе молимся: молися о нас Всесильному Богу, о пользе душ наших, и испроси нам время на покаяние, да невозбранно прейдем от земли на небо, от мытарств же горьких, бесов воздушных князей и от вечныя муки да избавимся, и Небеснаго Царствия наследницы да будем со всеми праведными, от века угодившими Господу нашему Иисусу Христу, Емуже подобает всякая слава, честь и поклонение, со Безначальным Его Отцем и с Пресвятым и Благим и Животворящим Его Духом, ныне и присно и во веки веков. Аминь.

Тропарь преподобному Герасиму, иже на Иордане, глас 4

Боже отец наших, творяй присно с нами по Твоей кротости, не отстави милость Твою от нас, но молитвами их в мире управи живот наш.

Ин тропарь, глас 8

В тебе, отче, известно спасеся еже по образу: приим бо крест, последовал еси Христу, и дея учил еси презирати убо плоть, преходит бо, прилежати же о души вещи безсмертней. Темже и со ангелы срадуется, преподобне Герасиме, дух твой.

Кондак, глас 4

Возгоревся рачением горним, жесткость пустыни Иордановы паче всех мира сладких предпочел еси; отонудуже повинувся тебе зверь даже до смерти, отче, послушне и жалостне на гробе твоем скончася, прославльшу тя тако Богу, к Немуже моляся, и о нас, отче Герасиме, поминай.

Величание

Ублажаем тя, преподобне отче Герасиме, и чтим святую память твою, наставниче монахов и собеседниче Ангелов.

Преподобному Герасиму, иже на Иордане, молятся об укрощении диких зверей.

Молитвы благоверному князю Даниилу Московскому, чудотворцу

Молитва первая
из службы и акафиста

Церкве Христовы похвало высокая, града Москвы стено необоримая, державы Российския Божественное утверждение, преподобне княже Данииле. К раце мощей твоих притекающе, усердно молим тя: призри на нас, память твою воспевающих и с верою под кров молитв твоих прибегающих. Пролей теплое твое ходатайство ко Спасу всех, яко да утвердит миром страну нашу, грады и веси ея и обитель сию добре да сохранит, благочестие и любовь в людех твоих насаждая, злобу же, междоусобие и нравов развращение искореняя; всем же нам вся благая ко временному животу и вечному спасению даруй молитвами твоими, яко да прославляем дивнаго во святых Своих Христа Бога нашего во веки веков. Аминь.

Молитва вторая
из службы

О угодниче Божий, святый благоверный княже Данииле, сада Христова благовонный цвете, неба церковнаго кроткая звездо, земли нашея небесный уме, града Москвы и державы нашея мудрый здателю. Теплый к Богу молитвенниче, скорый в помощи, милостивый в нуждах, к тебе припадаем и тебе молимся: буди предстатель наш пред престолом Божией славы неусыпный. Собери нас друг ко другу, да печали ближняго своего кийждо любовию нелицемерною приобщается. Онебеси ум наш, да, иго тяжкое земных попечений отвергше, бремя легкое Христова Евангелия возлюбим. Открый очи наши, да узрим нетленную красоту Господню и да не отчуждени будем жизни Божией. Тихость Духа Божия да соблюдет сердце наше. Весна покаяния да украсит дела наша.

Княже милостивый и щедрый, сохрани страну нашу, град твой и зде молящихся тебе от всякия напасти, от враг видимых и невидимых, от губительства и глада, от междоусобныя распри и внезапныя смерти. Отверзи нам двери милосердия Божия и избави нас от всякаго зла. Под крепкий покров благостыни твоея прибегающе, молим: буди нам тихое пристанище в скорбех. Остени нас молитвами твоими. Соблюди нас от падений греховных и заблуждений, да сердцем сокрушенным, духом смиренным в печали и радости выну зовем: Господи, предстательством преподобнаго Твоего помилуй нас. Аминь.

Молитва третья,
чтомая в Московском Данилове монастыре

О преизящный и предивный чудотворче российския земли, преблаженне и приснославне княже Данииле, скорый помощниче и теплый в бедах заступниче, спасаяй нас, наследие твое, от всяких бед молитвами твоими! Тебе вси людие твои просим и молимся, и надежду на тя имуще, почитаем и прославляем тя, и твое великое о нас ко Господу предстательство величаем: таже исповедуем тебе быти изобильнаго чудес источника, скораго православным заступника, алчущим питателя, убогим благодетеля, вдов и сирот предстателя и заступника, нищих неоскудеваемаго богатителя, болящих врача непостыднаго, скорбящих утешителя и всем с верою тя призывающим крепкаго помощника. Убо и нам прибегающим под кров твой и молящимся тебе помози: вемы бо, воистину вемы, яко много может молитва праведнаго поспешествуема во благое. Тебе же праведнаго предстателя имуще и ко твоему теплому ходатайству и заступлению смиренно притекающе, умильно просим тя: о преизрядный угодниче Христов, всехвальне княже Данииле! Многомощными твоими молитвами исходатайствуй здравие и спасение всем христианом. Даруй им невидимым твоим предстательством на супостаты победу, и тишину во днех их подаждь, царство же их миром огради: царствующий же град, тобою основанный и тобою созданный, и вся люди твоя молитвами твоими невредимы сохрани, и святую обитель сию добре утверди, юже сам воградил еси, и в ней подвиг добрый совершив, многоцелебныя твоя мощи по смерти оставил еси, и во всем сию богоугодну покажи. Услыши и нас молящихся тебе, и яви предстательство твое о нас к Вышнему, и помози нам, блаженне, во еже избавитися нам и невредимыми быти от всяких прилогов диавольских, и Небеснаго Царствия молитвами твоими наследие улучити, да с тобою купно прославим прославльшаго тя и давшаго тебе чудес исцеления благодать, Господа нашего Иисуса Христа: Емуже подобает всякая слава, честь и поклонение, со Безначальным Его Отцем, и Пресвятым и Животворящим Его Духом, ныне и присно и во веки веков. Аминь.

Молитва четвертая
из акафиста

О преподобне Данииле, к иконе твоей притекающе, усердно молим тя: призри на нас (имена), с верою под кров молитв твоих прибегающих. Пролей теплое твое ходатайство ко Спасу всех, яко да утвердит миром приход сей и храм сей добре да сохранит, благочестие и любовь в людех православных насаждая, злобу же, междоусобие и нравов развращение искореняя; всем же нам вся благая ко временному животу и вечному спасению даруй молитвами твоими, яко да прославляем дивнаго во святых Своих Христа Бога нашего вкупе со Отцем и Святым Духом во веки веков. Аминь.

Тропарь благоверному князю Даниилу Московскому, глас 4

Княжения твоего славу отложив, озаряемый Божественною благодатию, Богомудре княже Данииле, весь разум в сердце от суетнаго мира сего к Зиждителю неуклонно возложил еси, и яко звезда на востоце Российскаго государства просиял еси, целомудрием же и равноангельным твоим житием течение добре совершая, веру соблюл еси непорочну. Тем и по смерти прослави тя Бог в чудесех, яко источаеши исцеления верно притекающим к честней раце твоей; сего ради днесь празднуем успение твое людие твои. Ты же, яко имаши дерзновение ко Христу, моли спасти отечество твое, и мирней быти державе наследия твоего.

Ин тропарь, глас 5

Благодатнородный сын Твой, Всетворителю Господи Боже наш, щедрототворством христоподражательный отец Даниил, в евангельском заповедании и благоразумном своем житии чудесодарования и Небесная со святыми пребывания восприят от Тебе, Спасителя нашего Христа Иисуса. Возымев бо Твое Божественное пособие, суетномирския и плотоогненныя страсти упразни и враги демоны, невидимыя и видимыя злотворцы и разорители своего великокняжескаго наследия, победи. Того молитвами спаси вся, зовущия Тебе: Аллилуиа.

Ин тропарь, глас тойже

Благославная похвало и благосветлый венче царствующаго града Москвы, всеблаженне Данииле, отче наш. Подвигом бо добрым подвизався, богоугодное течение совершил еси, всерадостныя нескончаемыя жизни сподоблься, зриши Господа Бога, Емуже молися, благочествующим тя и лобызающим богохранимыя твоя и чудесоточныя мощи, спасение и наследие Царства Небеснаго даровати.

Ин тропарь, на обретение мощей, глас 3

Явился еси в стране нашей, яко звезда пресветлая, благоверный Данииле, лучами света твоего озаряя град твой и обитель твою, людем православным поборник еси, пленным свободитель и нищим защититель, моли Христа Бога державе Российстей даровати мир и спасти души наша.

Кондак, глас 4

Избранный Богом от чресл родительских и воспитанный от младенчества в законе Господни в мужа совершенна и промыслом Вышняго, именитаго града Москвы наследие княжества прием, верен строитель благочестивым людем твоим показался еси, Богоблаженне Данииле, ихже образом своим наставляя и поучая заповедем Господним выну, путем, ведущим в живот вечный, присно шествуя, Небеснаго Царства достигл еси, идеже со ангельскими водворяяся лики, поеши Богу: Аллилуиа.

Ин кондак, глас 8

Яко Богонасажденное и Богоразумное древо в России возрасл еси и многоплодием Богоподобных добродетелей твоих утучняеши серца благочестивых. Темже в крепости помощи твоея, преблаженне Данииле, от всяких нас бед свободи, да поем присно: Аллилуиа.

Ин кондак, на обретение мощей, глас 6

Еже по образу соблюд непреложно, и яже в мире тленная оставив, со ангельскими лики предстоиши Христу, преподобне Данииле, никакоже забывая чад твоих, но милостивно посещая и глаголя им: аз есмь с вами и никтоже на вы.

Ин кондак, глас 8

Красоту мира сего, княжение и славу яко временная помышляя, и сего ради благочестно в мире пожил еси, блаженне Данииле, милостию и молитвами, и иночеством Богу угодив, и по преставлении своем чудес дар приим от Христа Бога, и светильник явися пресветлый, просвещая своими чудесы, приходящим с верою подаеши скорое здравие и от бед избавляеши. Темже Христова Церковь песньми славит тя, благочестивый княже Данииле, царствующему твоему граду Москве великое утверждение.

Величание

Ублажаем тя, преподобне отче наш княже Данииле, и чтим святую память твою, ты бо молиши за нас Христа Бога нашего.

Молитвы благоверному великому князю Георгию (Юрию) Всеволодовичу Владимирскому

Молитва первая
из акафиста

О богоизбранный чудотворче, преславный угодниче Христов, Церкве Православныя поборниче, царства Российскаго защитниче, великий княже Георгие! Преклоньше колена, молим тя, призри на ны грешныя, прибегающия к твоему заступлению, услыши сие малое моление наше и теплым твоим предстательством умоли милостиваго Бога, Емуже предстоиши с лики ангел и со всеми святыми, да сохранит нас в единении Православныя Церкве, и утвердит в сердцах наших дух правыя веры и благочестия и избавит нас от всякаго злаго искушения. По велицей любви твоей, еюже ближния твоя возлюбил еси, испроси у всещедраго Господа отечеству твоему, и нашему купно, мир и благоустроение; всем же нам недостойным, усердно к тебе припадающим, богоугодное и безмятежное житие. О святый заступниче наш, не остави нас, слабых и безпомощных, молися за ны ко Господу и Пречистей Владычице Богородице, подвигни с собою на молитву о нас богопрославленныя сродники твоя, святыя князи Андрея и Глеба, с нимиже вкупе зде на земли нетленными мощами почиваеши и на небеси у престола Царя Небеснаго предстоиши, да дарует Он, Всещедрый, вся нам, яже к пользе временней и вечней, потребная; да не воздаст нам по делом нашим, но по неизреченному человеколюбию Своему простит согрешения наша, да избавит нас от всякия нужды и печали, скорби и болезни; да ниспослет нам благое намерение и силу подвизатися в исправлении жития нашего и в будущем веце да сподобит нас внити в Царствие Небесное и славити Всесвятое имя Отца и Сына и Святаго Духа во веки веков. Аминь.

Молитва вторая,
чтомая в Нижегородском Михаило-Архангелъском соборе

О всехвальный, святый, великий княже наш Георгие, создателю святаго Михаило-Архангельскаго храма, и сего града, благодарно нами обитаемаго, основателю! Взирающе на твой сей лик, от чудотворных мощей твоих к нам пришедший, и в нем самую часть страдальческаго твоего телесе очима нашима благоговейно зряще, мы недостойнии яко истиннаго самаго тя посреде себе зрим духовно. Темже с верою сердечною и любовию к тебе припадаем, и славим, и величаем яко избраннаго воеводы труды и подвиги твоя; сладце же вхождения и исхождения твоя по местом сим поминаем, ублажаем страдания твоя и смерть, юже за Христа и Церковь Его приял еси. Царие и святителие тя ублажиша: град твой и храм твой и вси храмы и обители града твоего о тебе радуются, и славныя воды, зде мимотекущия, тя и кои твоя носившия, о тебе веселятся. Благоговейно убо лик твой вси лобызаем, и в нем святыя мощи твоя почитаем, святую память твою прославляем и молим тя, да тобою подаст нам Господь вся потребная к вечному спасению нашему и ко благобытию временному, да сподобит же нас в мире и покаянии скончати жизнь нашу, и да упокоит пожившия во граде твоем и преставльшияся во всяком чине и возрасте. Тако купно со избранным небесных сил воеводою, святым архангелом Михаилом, и соименным тебе победоносцем, пособствуй, святый княже и страстотерпче Георгие, стране нашей, благочестием и миром огради, христолюбивому воинству ее соратай непобедим буди, град твой и жительство его избавляя от належащаго праведнаго прещения, губительства, огня, междоусобия; буди же в нем вдовицам и сирым воспитание и покров, юношам и чадом охранение, старчеству подпора, нищим утешение, всему священному чину и церковному причту защитник и помощник. О святый княже наш Георгие! Предстательством твоим благоустрояй согрешающим нам исправление и покаяние, кающимся грехов заглаждение, веры Православныя возрастание и утверждение, советов нечестивых, лжеучений и соблазнов множащихся разорение, лжи, льсти и коварства всякаго посрамление, во страсе Божии и во всякой добродетели испроси и низпосли преспеяние; да тако избавимся от гнева Божия и муки, и с тобою, яко чада со отцем, славим Пресвятую Троицу, Отца и Сына и Святаго Духа, во веки веков. Аминь.

Тропарь благоверному великому князю Георгию (Юрию) Всеволодовичу Владимирскому, глас 8

На высоте великаго княжения седя, явился еси благочестием и верою сияя отечеству своему, яко солнце; по Святей Троице ревностию разжегся, и за веру крепко пострадав, кровь свою пролиял еси; тем и отсеченная твоя за Христа глава свидетельствует яве о тебе, прилепшая по смерти к телеси твоему, с неюже и до днесь нетленны пребывают мощи твоя, от нихже источаеши исцеления душам и телесем нашим. Но, яко дерзновение имея ко Христу, страстотерпче Георгие, непрестанно моли, державу твою и сродник твоих безвредну сохранити молитвами твоими.

Кондак, глас той же

Христове смерти подобяся, и Того испити чашу возжелев, яко живота, за Негоже мужески подвизался еси, презрев земное царство, от безбожных варвар пострадав до смерти, Георгие Богомудре; тем моли спастися православным христианом, молитвами твоими.

Величание

Величаем тя, благоверный великий княже Георгие, и чтим святую память твою, ты бо молиши за нас Христа Бога нашего.

Молитвы благоверному князю Вячеславу Чешскому

Молитва первая
из службы

О святый и благоверный княже мучениче Вячеславе, избранный воеводо земли Чешской, и всех христиан словенских теплый пред Богом предстателю.

Днесь в память твою единодушно сошедшеся в честнем граде твоем и пред иконою твоею умиленно молящеся, сице из глубины сердца нашего к тебе взываем: ты в житии твоем ревнитель и защитник Православныя веры был еси, и нас в ней теплыми твоими к Богу молитвами непоколебимыми быти утверди. Ты великое возложенное на тя служение усердно проходил еси, и нас твоею помощию пребывати коегождо в немже призван есть, настави. Ты супостатов полки от отечества своего силою ратною и мудростию управительною отгнал еси, и на нас ополчающихся всех врагов видимых и невидимых низложи. Ты в пределах страны своея правду и мир и милосердие насаждати потщался еси, и нам от милостиваго Бога в сих добродетелех преуспеяние испроси.

Ты безвинную кровь твою аки Авель от руки брата своего пред враты церковными пролиял еси, и нас, яко чад единыя матере Церкве, братолюбию и кротости научи.

О великий и славный княже Вячеславе, ради вящшия славы небесныя, венец земнаго княжения оставивый и венцем мученическим праведно увенчанный. Ныне с мудрою наставницею праматерию твоею Людмилою и всеми святыми у престола Божия предстоя, не забуди нас сирых и убогих, якоже в животе твоем никогоже от таковых не оставил еси. И предстательством твоим житие тихое и безгрешное и к Вечному Царствию шествие устрой нам, да прославим Бога, дивнаго во святых Своих, Отца и Сына и Святаго Духа, ныне и присно и во веки веков. Аминь.

Молитва вторая
из службы

О святый княже Вячеславе! Усердно просим тя молитися за ны, да простит Господь Бог наши согрешения вольныя и невольныя и очистит нас от всякия скверны плоти и духа, да избавит нас от козней диавола и сохранит от клеветы людския, да утвердит нас в истинной вере и благочестии, да соблюдет от суемудрых и душетленных учений, да сохранит сердца наша от соблазнов мира сего и да научит огребатися от плотских страстей и похотей, да тако горняя мудрствовати, а не земная, прославляя Единосущную Троицу во веки и в век века. Аминь.

Тропарь благоверному князю Вячеславу Чешскому, глас 4

Днесь ангели с человеки радуются вкупе общим веселием. Небо и земля светло ликуют в память ти, святе. И мы, грешнии, прилежно ти вопием: помолись к Владыце о нас, избавити ны от напасти, видимых и невидимых враг, чтущих пресветлую ти память.

Ин тропарь, глас 1

Благочестиваго корене отрасль пречестная, святый благоверный великий княже Вячеславе, поборник быв Восточныя в Чехах Церкве и прибежище теплое убогим и сирым, яко вторый Авель, незлобиве претерпел еси смерть, во главу усечен рукою брата пред враты церковными. Темже и всели тя Христос, яко исповедника правыя веры во обители Небесныя, прослави всечестную память твою в словенских языцех и дарова тя скораго помощника всем, почитающим тя. Молися о людех твоих ко Господу, да обратит их в лоно Православныя Церкве и спасет души наша.

Кондак, глас 1

С лики ангельскими предстоя, блаженне княже Вячеславе, наслаждаешися Божественныя и неизреченныя доброты, и оттуду благодетельныя дары почерп чудес, всем притекающим верою под твою святыню источаеши цельбам дарование.

Величание

Величаем тя, благоверный Вячеславе, и чтим святую память твою, ты бо молиши за нас Христа Бога нашего.

5/18 марта

Мученика Конона Исаврийского (I).

Обретение мощей благоверных князей Феодора Смоленского и чад его Давида и Константина, Ярославских чудотворцев (1463).

Преподобномученика Адриана Пошехонского, Ярославского (1550).

Иконы Божией Матери, именуемой «Воспитание».

Молитва мученику Конону Исаврийскому
из молитвослова

О святый мучениче Кононе! Услышь мольбы наши и приими усердие сердца нашего, тебе приносимое. В девстве непорочном с супругою своею до конца дней поживший и с нею Крещение и Святые Тайны от Архистратига Божия Михаила получивший. За Христа жестоко замученный и кровию своею за Бога Живаго пролитую врачевание и радость страждущим даровал еси. Не оставь, святый Кононе, преславный мучениче, всех исцелявший и всем благотворивший в земной жизни своей, младенцев наших, оспенным недугом болеющих, испроси у Господа, да и мимо идет пагуба смертная, да преложится печаль наша в радость и да выйдут они невредимы из посланного свыше в юный возраст их искушения и, обретя милость пред Господом, сотворившим все единым словом Своим, прославят Владыку всех во веки веков. Аминь.

Тропарь мученику Конону Исаврийскому, глас 4

Яко девственника предивна и мученика непоколебима, блаженнаго страдальца, на бесы власть приемшаго, Конона песньми восхвалим и к нему возопиим: моли Христа Бога, да спасет души наша.

Ин тропарь, глас тойже

Мученик Твой, Господи, Конон, во страдании своем венец прият нетленный от Тебе, Бога нашего; имеяй бо крепость Твою, мучителей низложи, сокруши и демонов немощныя дерзости, Того молитвами спаси души наша.

Кондак, глас 3

Чистотою яко ангел на земли пожив, отонудуже собеседник ангелом быти сподобился еси, и родители ко Христову познанию привел еси, и, Единаго Бога в Троице исповедав, пострадал еси до крове, мучениче Кононе, моли Его непрестанно о всех нас.

Величание

Величаем тя, страстотерпче святый Кононе, и чтим честная страдания твоя, яже за Христа претерпел еси.

Мученику Конону Исаврийскому молятся об исцелении от оспы.

Молитва благоверным князьям Феодору Смоленскому и чадам его Давиду и Константину, Ярославским чудотворцам, на преставление
из акафиста

О велицыи угодницы Божии и чудотворцы, святии и благовернии князие Феодоре, Давиде и Константине! Припадающе к святым и многоцелебным мощем вашим, молим вы со смирением, верою и любовию: прострите благоприятныя молитвы ваша ко Господу и Создателю нашему, и умолите Его благость даровати нам вся нужная к житию сему временному и потребная к вечному спасению нашему, веруем бо несомненно, яко вся возможна вам, яко истинным Его угодником, сего ради просим вы: испросите нам у Царя царствующих и Господа господствующих отечеству нашему православнороссийскому мир, тишину и благоустроение, граду нашему и всем градом и весем Российским благополучие, изобилие и от злых сохранение, всем же правоверным людем, почитающим вас и на поклонение мощем вашим святым приходящим, милость Божию и благих прошений скорое исполнение. Ей, чудотворцы святии! Не посрамите упования нашего, но молитвами вашими сотворите нас наследники быти славимаго и покланяемаго Бога, Отца и Сына и Святаго Духа, и ваше святое заступление во веки веков. Аминь.

Тропарь благоверным князьям Феодору Смоленскому и чадам его Давиду и Константину, Ярославским чудотворцам, на преставление, глас 4

От юности вашея Христове любви прилепившеся, святии, усердно закон и оправдания Того сохранисте; отонудуже и чудесными дарованьми обогатившеся, исцеления источаете, Феодоре, Давиде и Константине, с верою вас почитающих, молите Христа Бога спастися душам нашим.

Ин тропарь на преставление Феодора, глас 4

Яко целитель преизряден и казатель благоприятен, мирский мятеж оставил еси и крест свой на рамо взем и божественным житием пожил еси и воздержанием плоти украсился еси к тебе притекающим сосуд избранный показа тя, всеблаженне Феодоре, воспевающих твою память в псалмех и песнех, преподобне, молися о душах наших.

Ин тропарь, глас 4

Измлада явился еси, Богомудре Божествен сосуд невозбранен Богови, ныне точиши нам многоцеления, вся ереси потопляюще и спасая присно свой град и всех верных сохраняя невредимо от видимых и невидимых враг, верою тя молим, преподобне отче наш, княже Феодоре, моли спастися душам нашим Тропарь на перенесение мощей, глас 8 Яко звезды многосветлыя от юности возсиявше, осветили есте сердца верных пренесением честных мощей ваших, во плоти, яко ангели, на земли показастеся, пощением насаждени бысте, яко древа, при водах воздержания, напоени струями слез ваших, и скверну омысте. Сего ради явистеся приятелища Божия Духа, Феодоре, и Давиде, и Константине, молите Христа Бога спастися душам нашим.

Ин тропарь, глас 4

Яко апостолом сопричастницы и врачеве предобрии, служители Богоприятнии, памяти вашей Божественней притекающим, святии Богомудрии, достоблаженнии, благочестивии князи, новоявленнии чудотворцы Феодоре, и Давиде, и Константине, сошедшеся любовию в память вашу светло празднуем, в песнех и пениих радующеся, Христа славяще, таковую благодать даровавшего вам исцелением, граду вашему Ярославлю великое утверждение.

Кондак на преставление, глас 4

Явися велие солнце Христове Церкви, просвещая учением светлостьми, всечестне, яко черпалом златым от кладязя неископаннаго чудес почерпл еси от Источника неистощимаго на успение свое приспел еси, всеблаженне Феодоре, ныне всем даеши грехов прощение.

Ин кондак, глас 1

Многомудренно преселився, преподобне Феодоре, в град цветущ присно плоды благия, явился еси яко раи, паче жизни, яко многосветлая звезда в мире сияя, в потении исправив жизнь свою, и ныне Того получил еси живот вечный на небесех.

Кондак на перенесение мощей, глас 8

Явистеся светильницы всесветлии, во плоти яко ангели, и яко жизни древеса райская, пощением, бдением и верою возращаеми, процвели есте молитвами вашими, небесныя благодати приемше. Врачеве же крепцы явльшеся, исцеляете недугующих души, с верою прибегающих к раце мощей ваших, чудотворцы славнии, Феодоре, Давиде и Константине. Молите Христа Бога грехов оставление даровати, верою и любовию чтущим память вашу.

Ин кондак на перенесение мощей, глас 8

Яко светильницы и врачеве преизряднии явистеся, верним сердцем озаряюще добродетельми чудес ваших, в плоти бо на земли благоугодители, Иже во святых Прославляемому непрестанно молите о всех нас.

Величание

Величаем вас, святии благовернии князие Феодоре, Давиде и Константине, и чтим святую память вашу, вы бо молите за нас Христа Бога нашего.

Молитвы преподобномученику Адриану Пошехонскому, Ярославскому

Молитва первая
из акафиста

О великий чудотворче, святый преподобномучениче, многострадальне игумене Адриане! Услыши мя, грешнаго раба своего, и иже к тебе моего моления, яко имея дерзновение ко Святей Троице, помяни мя, да отпустятся грехи моя, и Небеснаго Царствия сподоби мя, преподобномучениче, твоими молитвами. Аминь.

Молитва вторая
из службы

Преподобне отче преблаженне Адриане, первейший пустыни Пошехонския просветителю и монашескаго жития в ней основателю, пришедый в ню со Ангелом Господним и осветивый ю Пресвятыя Богородицы чудотворною иконою и благодатию, в нейже и явился еси подвиги твоими пресветлое целомудрия зерцало, прекрасный смиренномудрия образе, одушевленный терпения столпе, известное воздержания правило, истинный нестяжания и нищеты любителю и всесовершенный Христов угодниче, се мы, грешнии, смиренно припадая, молим тя: приими моления наша и вознеси я на жертвенник благоутробия Божия. Испроси нам предстательством твоим у Всемилостиваго Бога нашего мир миру, Церкви Святей утверждение, согласие в вере, преуспеяние во благочестии и добродетелех христианских, да достойны явимся щедрот и милостей благосердаго Бога; паству твою духовную не престани управляти жезлом мудрости духовныя; подвизающимся помози, разслабленныя укрепи, падающия возстави, споспеши всем нам иго Христово в терпении и благодушии понести, и всех нас управити в мире и в покаянии скончати живот наш и со упованием спасения преселитися во блаженныя недра Авраамова, идеже ты радостно по трудех земных опочиваеши, прославляя со всеми святыми Триипостаснаго Бога, Отца и Сына и Святаго Духа, в безконечныя веки веков. Аминь.

Молитва третья
из акафиста

О священная и многострадальная главо, земный ангеле и небесный человече, преподобномучениче и чудотворче Адриане! Припадаем к тебе с верою и любовию и молимся прилежно: яви нам смиренным и грешным святое твое заступление. Се бо, грех ради наших не имамы свободы чад Божиих просити о потребах наших Господа и Владыку нашего, но тебе молитвенника благоприятнаго к Нему предлагаем, и просим тя со усердием многим. Испроси у благости Его благопотребныя дары душам и телесем нашим: веру праву, надежду спасения несомненну, любовь ко всем нелицемерну, в злостраданиих терпение, в молитвах постоянство, душ и телес здравие, земли плодоносие, воздуха благорастворение, житейских потреб довольство, мирное и безмятежное житие, благую христианскую кончину и добрый ответ на страшнем суде Христове. Испроси, угодниче Божий у Царя небесе и земли христианом здравие, спасение и на враги одоление, и всему богохранимому царству мир, тишину и благоустроение. Не забуди, святче Божий, и обитель твою святую, тобою созданную и присно тя чтущую, но соблюди ю и вся живущия и подвизающияся в ней и на поклонение в ню приходящия невредимы от искушений диавольских и всякаго зла. Ей, преподобномучениче святый! Не лиши нас помощи твоея небесныя, но молитвами твоими всех нас приведи во пристанище спасения, и наследники яви нас быти всесветлаго Царствия Христова, да поем и славим неизреченныя щедроты Человеколюбца Бога, Отца и Сына и Святаго Духа, и твое святое заступление, во веки веков. Аминь.

Молитва четвертая
из акафиста

О великий угодниче Божий, преподобномучениче и чудотворче Адриане! Призри на нас грешных, к честней раце святых и многоцелебных мощей твоих припадающих и просящих твоего заступления и помощи. Скорбь нас обдержит, и не имамы помощи и утешения в мире сем скоротечнем: но к тебе прибегаем, многострадальный угодниче Божий, яко сострадати нам могущему и велие дерзновение стяжавшему ко Христу Богу, к Немуже многомощен предстатель о всех, с верою к тебе прибегающих и твоего заступления и помощи просящих, являешися. Моли убо Человеколюбца Господа, яко да простив нам безчисленная наша прегрешения, не отвратит милость Свою от нас, но, яко благ и милосерд, да явит нам безконечное Свое человеколюбие, и в бедах и напастех всесильную Свою помощь нам да подаст. Ей, угодниче Божий! Воздвигни преподобнеи руце твои и моли Христа Бога, Емуже верно послужил еси, да не отринет молений наших недостоинства ради нашего, но да явит нам благовременне помощь и милость Свою, да славим Его щедроты и твое святое предстательство ныне и присно и во веки веков. Аминь.

Тропарь преподобномученику Адриану Пошехонскому, Ярославскому, глас 4

Христову мученику тезоименит был еси, преподобне, многи труды подял еси терпением своим, и убиение от окрестных и нуждную смерть претерпел еси, и ныне, о преподобномучениче отче Адриане, моли душевныя и телесныя наша страсти уврачевати, иже верою и любовию обретение честных мощей твоих почитающих и всечестную память твою празднующих.

Кондак, глас 4

Христа ради доблественне претерпел еси и венец нетления от Него восприял еси страдания своего, приходящим же с верою к тебе подаеши цельбы, о преподобномучениче Адриане, приснопамятне, молитвенниче о душах наших.

Величание

Ублажаем тя, преподобномучениче Адриане, и чтим святую память твою, наставниче монахов и собеседниче Ангелов.

Молитва ко Господу нашему Иисусу Христу пред иконой «Воспитание»
из акафиста

Господи Иисусе Христе, Сыне Божий, молитв ради Пречистыя Твоея Матере услыши нас, недостойных раб Твоих, к Тебе прилежно притекающих. Господи, в милостивой власти Твоей чада наша, раби Твои (имена), помилуй и спаси их имене Твоего ради, прости им вся согрешения вольная или невольная, совершенная ими пред Тобою, Господи. Настави их на путь истинный, разум их просвети светом Твоим, сердце согрей любовию Твоею. Господи, благослови их в доме, в учении, в пути и на всяком месте Твоего владычества. Господи, сохрани их под кровом Твоим Святым от летящия стрелы, от огня, меча, от смертоносныя язвы и от напрасныя смерти. Господи, огради их от всех видимых и невидимых врагов, исцели их от всякия болезни, очисти их от всякия скверны и облегчи их душевныя страдания. Господи, даруй им благодать Духа Твоего Святаго на многая лета жизни, здравия, целомудрия и благочестия. Господи, умножи и укрепи их духовныя и телесныя силы, Тобою дарованныя им. Даруй Твое благословение чадом нашим на благочестивую и, аще угодно Тебе, семейную жизнь. Господи, даруй нам, недостойным и грешным рабом Твоим (имена), благословение на воспитание чад наших и сподоби всех купно достигнути вечнаго Царствия и тамо прославити пречестное и великолепое имя Твое, со Отцем и Святым Духом. Аминь.

Молитва к Божией Матери пред иконой «Воспитание»
из акафиста

О Пресвятая Владычице Дево Богородице, премилосердая Мати всех человек, спаси и сохрани под кровом Твоим чад наших (имена), всех отроков, отроковиц, младенцев и во чреве матере носимых. Покрый их ризою Твоею, соблюди их во страсе Божием и послушании родителем, умоли Господа нашего и Сына Твоего, да дарует им вся полезная к душевному спасению. Вручаем их Твоему Материнскому смотрению, яко Ты еси божественный покров рабом Твоим. Аминь.

Тропарь Божией Матери ради иконы Ее «Воспитание», глас 4

Воспитавшейся во храме во святая святых, одеянней верою и премудростию и безмерным девством, архистратиг Гавриил принесе с небес целование и еже «Радуйся, радуйся, Благословенная, радуйся, Препрославленная, Господь с Тобою».

Кондак, глас 6

Не имамы иныя помощи, не имамы иныя надежды, разве Тебе, Владычице: Ты нам помози, на Тебе надеемся, и Тобою хвалимся: Твои бо есмы раби, да не постыдимся.

Величание

Величаем Тя, Пресвятая Дево, и чтим образ Твой святый, имже болезни наша врачуеши и души к Богу возводиши.

Пред иконой Пресвятой Богородицы «Воспитание» молятся о помощи в воспитании чад в вере и благочестии.

6/19 марта

Обретение Честного Креста и гвоздей святою царицею Еленою в Иерусалиме (326).

Икон Божией Матери: Ченстоховской (I), Шестоковской и «Благодатное Небо».

Молитвы Честному Кресту

Молитва первая,
из книги «Акафисты и каноны»

Господи Иисусе Христе, Сыне Бога Живаго, Творче неба и земли, Спасителю мира! Се аз недостойный и паче всех грешнейший, смиренно колена сердца моего пред славою величества Твоего преклоняя, воспеваю и величаю безмерное страдание Твое, и благодарение Тебе Царю всех и Богу приношу, яко благоизволил еси снити с Небеснаго престола Твоего и воплотитися от Пречистыя Девы Марии, ради спасения человеческаго; бесплотен сый, плотское естество Божеству совокупил еси; богат сый, волею обнищал еси, да человека во Царствии Твоем обогатиши; труды и всякия человеческия беды, яко человек, на Себе понесл еси, да всем во всяких печалех и нуждах пособствуеши; четыредесять дней постивыйся, всем к воздержанию путь показал еси; множицею от лукавых искушен был еси, всех от искушений всяких избавляя. Вем, Всесильный Владыко, яко вся сия Тебе непотребна быша, но человеческаго ради спасения вся претерпел еси; предан был еси за тридесять сребреник, да человека искупиши от лютыя работы вражия; от немилостивых иудей, яко незлобивый агнец, похищен был еси, род человеческий от поглошения волка мысленнаго исторгая; на судилищи пред Анною и Каиафою предстал еси, всех осуждения огня вечнаго отводя; связан, поруган, оплеван, от ложных свидетелей оклеветан и на поносительную смерть осужден был еси, человека от всякия напасти, мучения и от вечныя смерти свобождая; Пилату, никоего зла содеявый, предан был еси, и ко Ироду послан, и паки поруган, человека от злаго обстояния и от поруганий вражиих избавляя. Что убо воздам Тебе, Владыко Человеколюбче, о всех, яже претерпел еси меня ради грешнаго? Не вем: душа бо и тело и вся благая от Тебе суть, и вся моя Твоя суть, и аз Твой есмь; точию на безчисленное Твое милосердие, Благосердне Господи, надеяся, пою Твое неизреченное долготерпение, величаю неисповедимое смотрение Твое, славлю Твою безмерную милость, имиже преклонился еси мене ради осужденнаго, да аз оправдан буду. К столпу, Спасе, привязан и без милости биен, милостив сый, разреши мя, молюся, от грехов моих; тернием венчан, души моея греховное терние искорени; тростию биен по главе, сокруши главу змия уязвляющаго мя жалом греха; в багряну ризу оболчен и мучителем предан, просвети ми, Царю Пресвятый, одеяние душевное, да вниду в чертог Твой всекрасный; с разбойники вменен и крест на раму Твоею понесый, разбойника врага, ищущаго душу мою убити, Твоим крестом прожени. Вем Тя, Иисусе Долготерпеливе, люте уязвлена; от верху главы Твоея святыя, даже до стопы ножныя, не бе в Тебе места цела. Что же возглаголю о неизреченнем человеколюбии Твоем, Христе Спасителю? Точию в сокрушении сердца моего, покланяяся Твоим пречистым страстем и вселюбезно тыя лобызая, вопию: помилуй мя грешнаго. На кресте пригвоздитися изоливый, пригвозди заповедем Твоим сердце мое; воздвижен со крестом на горе Голгофе, воздвигни мысли моя к небеси, да всегда горняя мудрствую; желчию со оцтом напоен, огорченное грехом сердце мое услади любовию Твоею, и жаждуща напой потоком сладости Твоея; руце Твои пречестнеи распрострый на приятие всех, приими мя грешнаго; нозе пригвождены имевый, хотя всегда со грешники быти, буди со мою грешным, возбраняя ногам моим от всякаго пути лукаваго; сердце отверсто имевый, яви мне благодать Твою грешному; главу Твою пресвятую на кресте преклонивый, услыши недостойныя молитвы моя. О пречудная и неизмеримая глубинно милосердия, Христе Боже! За враги распинатели Твоя Богу Отцу моливыйся, даждь и мне грешному сию благодать, любити враги моя и молитися за них; разбойнику кающемуся рай отверзый, воззри, Свете мой, на мя грешнаго, подаждь покаяние, и отверзи ми двери милости Твоея, и помяни мя недостойнаго во Царствии Твоем. Наконец, Дух Твой Пресвятый предавый в руце Богу Отцу, приими, Создателю, дух мой во время кончины моея; со креста снят и во гробе яко мертв положен, Спасе, живый во свете неприступнем, возьми от мене тяжкое бремя греховное, и не возгнушайся, Человеколюбче, вселитися во гроб серца моего недостойнаго, на умервщление моего плотскаго мудрования; яко да не ктому Себе бренное создание Твое, но Тебе Господеви и Богу моему живый, Твоим, о Всемилостиве, благосердием, сподоблюся видети Тебе Создателя и Спасителя моего, за приятие смерти крестныя, славою и честию венчанаго, во свете неприкосновенныя Твоея славы; идеже со Безначальным Твоим Отцем, и со Пресвятым и Благим и Животворящим и Единосущным Твоим Духом, царствуеши прежде век, ныне и присно и во веки веков. Аминь.

Молитва вторая
из акафиста

О Всечестный и Животворящий кресте Господень, кровию Христа Бога нашего освященный! Ты еси знамение победы на враги наша видимыя и невидимыя; ты имаши явитися в час страшнаго суда Христова. Тебе смиренно покланяюся, честно прикасаюся и любезно тя лобызаю, нынешнее моление ко Распятому на тебе принося, да исцелит мя силою в тебе Своею от всех недугов душевных и телесных, и сохранит от враг видимых и невидимых, и неосужденна на суде Своем одесную поставит. Ей, Животворящий Кресте святый! На тебе Спас умирая за умершия грехми человеки, Дух Свой яко человек испусти, кровь же и воду источи, и сими треми едино, еже паче всех есть на потребу, спасение нам содела, во славу источника вод живых Бога Отца, Себе же от кровей девических воплощена Бога Сына, и Бога Духа Святаго, оживляющаго дух человечь; ихже триех во едином Божестве славити и мне пособи от воды крещения восприятою верою непорочною, во причастии же плоти и крове Господних надеждою несумненною, и в покаянии духом сокрушенным, и любовию нелицемерною, да тако не токмо в жизни сей плачевней, яко вода мимо текущей, но и в будущем блаженнем животе прославлю Господа, пособием силы твоея, кресте треблаженне, и поклонюся Ему самым лица зрением верованному, одержанием же чаянному и наслаждением любимому, Единому в Троице славимому в бесконечному веки веков. Аминь.

Молитва третья
из акафиста Животворящему Кресту Господню

О Пречестный и Животворящий Кресте Господень! Древле убо был еси казни позорныя орудие, ныне же знамение спасения нашего присно почитаемое и прославляемое! Како достойне возмогу аз недостойный воспети Тя и како дерзну преклонити колена сердца моего пред Искупителем моим, исповедая грехи свои? Но милосердие и неизреченное человеколюбие Распеншагося на тебе смиренное дерзновение подает ми, да отверзу уста моя во еже славити тя; сего ради вопию ти: радуйся, Кресте, церкве Христовы красота и основание, всея вселенныя – утверждение, христиан всех – упование, царей – держава, верных – прибежище, ангелов – слава и воспевание, демонов – страх, губительство и отгнание, нечестивых и неверных – посрамление, праведных – услаждение, обремененных – ослаба, обуреваемых – пристанище, заблуждших – наставниче, одержимых страстьми – раскаяние, нищих – обогащение, плавающих – кормчий, слабых – сила, во бранех – победа и одоление, сирых – верное покровение, вдов – заступниче, дев – целомудрия охранение, ненадеянных – надежда, недужных – врач и мертвых – воскресение! Ты прообразованный чудотворящим жезлом Моисея – животворный источник, напаяющий жаждущия духовныя жизни и услаждающий наши скорби, ты – одр, на нем же царственно почил тридневно Воскресший Победитель ада. Сего ради и утро и в вечер и полудне прославляю тя, треблаженное Древо, и молю волею Распеншагося на тебе, да просветит Он и укрепит тобою ум мой, да открыет в сердце моем источник любве совершенней и вся деяния моя и путие мои тобою осенит, да выну величаю Пригвожденнаго на тебе, грех моих ради, Господа Спасителя моего. Аминь.

Молитва четвертая
из акафиста Божественным страстям Христовым

Господе Иисусе Христе, Сыне Бога Живаго, Творче неба и земли, Спасителю мира! Се аз недостойный и паче всех грешнейший, смиренно колена сердца моего пред славою величества Твоего преклонив, воспеваю крест и страдания Твоя, и благодарение Тебе Царю всех и Богу приношу, яко благоизволил еси вся труды и всякия беды, напасти и мучения яко человек понести, да всем нам во всяких печалех, нуждах и озлоблениих состраждущий Помощник и Спаситель будеши. Вем, Всесильне Владыко, яко вся сие Тебе убо не быша потребна, но человечскаго ради спасения, да всех нас искупиши от лютыя работы вражия, крест и страдания претерпел еси. Что убо воздам Тебе, Человеколюбче, о всех, яже пострадал еси мене ради грешнаго; не вем: душа бо и тело и вся благая от Тебе суть, и вся моя Твоя суть, и аз Твой есмь. Точию на безчисленное Твое, Благосерде Господи, милосердие надеяся, пою Твое неизреченное долготерпение, величаю неисповедимое истощание, славлю Твою безмерную милость, покланяюся пречистым страстем Твоим, и вселюбезно лобызая язвы Твоя, вопию: помилуй мя грешнаго, и сотвори, да не безплоден будет во мне крест Твой святый, но да с верою страданием Твоим зде причащаяся, сподоблюся видети и славу Царствия Твоего на небеси. Аминь.

Молитва пятая,
чтомая в Крестном монастыре Архангелогородской епархии

Благодарю Тя, Господи Царю всех, царствующаго небом и землею и преисподнею; благодарю Тя, Безначальне, Всесильне Царю Вседежителю; благодарю Тя, Преблагий, Всемилостивый, Наставниче заблуждшим, на землю с небес сошедый и воплотивыйся от Девы Марии, нашего ради спасения, и бывый Един Бог и человек подобен мне, кроме страстей и всякаго греха, не привидением же, но истиною безстрастный неправедно от беззаконник пострадавый, да безстрастие мне осужденному за множество грехов моих подаси. Пою Твое неизреченное долготерпение, Господи; величаю неисповедимое смотрение Твое, славлю Твою безмерную милость, имиже преклонься, мене осужденнаго оправдал еси. Покланяюся страстем Твоим, имиже аз безчестнейших пременихся страстей; лобызаю Твой крест, имже мой грех осудил еси и от смертнаго осуждения мя свободил еси; лобызаю гвозди оныя, имиже клятвы потребил еси запрещение; целую язвы, имиже моего преслушания уврачевашася язвы. Целую трость, еюже подписал еси свобождение и еюже строптиваго змия уязвил еси главу; целую копие, мое рукописание растерзавшее и безсмертия источник отверзшее; целую губу, напоенную оцта и ко пречистым Твоим принесенную устом, еюже преслушания моего горькое во сладкое претворися. О неизмеримая глубино милосердия Твоего, Христе Спасителю наш! Темже смиренно со благодарением Ти припадаем, и Животворящему Твоему Кресту, имже нас спасл еси от работы врагу, любезно кланяемся. Исповедуем, яко Ты еси Един свят, Един крепкий и Един Жизнодавец, и на всех имаши волю прикладну. Тобою, Господи, дается на диавола и на его воинство крепость, и Тебе славу возсылаем, со Безначальным Твоим Отцем, и с Пресвятым и Благим и Животворящим Твоим Духом, ныне и присно и во веки веков. Аминь.

Молитва шестая
из молитвослова

Покланяемся Ти, Честное Древо, отгоняющее от нас всякое демонское стреляние и освобождающее нас от всех бед, скорбей и напастей. Ты бо еси Древо Жизни, Ты еси очищение воздуха, освящение Святаго Храма, ограждение нашего жилища, охранение одра моего, просвещение ума моего, сердца и всех моих чувств. Твое Святое Знамение ограждает мя со дня моего рождения, просвещает со дня моего Крещения; Оно со мною и на мне во вся дни живота моего: и на суше, и на водах. Оно же сопровождать мя будет до могилы, осенит и прах мой.

Оно бо, Святое Знамение чудодейственнаго Креста Господня, возвестит всей вселенней о часе всеобщаго Воскресения мертвых и последняго Страшнаго и Праведнаго Суда Божия.

О Кресте Всечестный, осенением Твоим вразуми, научи и благослови мя, недостойнаго, всегда несомненно верующаго в непобедимую силу Твою, огради мя от всякаго супостата, и исцели вся недуги моя душевныя и телесныя.

Господи Иисусе Христе, Сыне Божий, силою Честнаго и Животворящаго Креста Твоего помилуй и спаси мя, грешнаго, отныне и во веки веков. Аминь.

Молитва седьмая
из акафиста страстям Христовым

На Кресте пригвожденный за ны, Иисусе Христе, Единородный Бога Отца Сыне, милости, любве и щедрот неисчерпаемая бездно! Вем, яко грехов ради моих, от неизреченнаго человеколюбия, Кровь Твою пролияти на Кресте изволил еси, юже аз, недостойный и неблагодарный, доселе скверными моими делы попирах и нивочтоже вменях. Тем убо из глубины беззакония и нечистоты моея умныма очима на распятаго Тя на Кресге Искупителя моего воззрев, со смирением и верою во глубину язв, Твоего милосердия исполненных, себе повергаю, грехов прощения и сквернаго жития моего исправления прося. Милостив буди мне, Владыко и Судие мой, не отрини мя от лица Твоего, но всесильною Твоею рукою Сам мя к Тебе обрати и на путь истиннаго покаяния настави, да отныне положу спасения моего начало. Божественными страданьми Твоими укроти моя плотския страсти; излиянною Твоею Кровию очисти моя душевныя скверны; распятием Твоим распни мя миру с соблазны его и похотьми; Крестом Твоим огради мя от невидимых враг, ловящих душу мою. Прободенныма рукама Твоима руце мои от всякаго неугоднаго Тебе дела воздержи. Пригвожденный плотию, пригвозди страху Твоему плоть мою, да, уклонився от зла, творю благо пред Тобою. Преклонивый главу Твою на Кресте, к земли смирения приклони вознесенную мою гордыню; венцем Твоим терновым огради моя ушеса, во еже не слышати не полезнаго; желчь устами вкусивый, положи хранение нечистым устом моим; отверстое копием имеяй сердце, сердце чисто во мне созижди; всеми Твоими язвами всего мя сладце в любовь Твою уязви, да Тебе, Господа моего, возлюблю всею душею, всем сердцем, всею крепостию и всем помышлением. Даждь ми Себе странна и не имуща, где главы подклонити; даждь ми Себе Всеблагаго, избавляющаго душу мою от смерти; даждь мне Себе Всесладкаго, услаждающаго мя в скорбех и напастех Своею любовию, да Егоже первее ненавидех, прогневлях, от себе изгонях яко Кресту пригвождах, Сего ныне возлюблю, радуяся прииму и сладце Крест Его до конца жизни моея понесу. Не даждь отселе, о Всеблагий Искупителю мой, ни единой моей воле совершатися, понеже зла есть и непотребна, да не паки впаду в тяжкую работу царствовавшаго во мне греха; но Твоя воля благая, спасти мя хотящая, да совершается во мне всегда, ейже себя вручая, Тебе, распятаго Господа моего, умным очесем моего сердца представляю и молю из глубины души, да и в разлучении моем от бреннаго моего тела, Тебе единаго на Кресте Твоем узрю, в руце мя защищения Своего приемлюща, и от воздушных духов злобы храняща, вселяюща же со грешники, покаянием Тебе благоугодившими. Аминь.

Молитва восьмая
из акафиста Животворящему Кресту Господню

Кресте Честный, хранитель души и телу буди ми: образом своим бесы низлагая, враги отгоняя, страсти упраздняя и благоговение даруя ми, и жизнь, и силу, содействием Святаго Духа и честными Пречистыя Богородицы мольбами. Аминь.

Тропарь Кресту Господню, глас 1

Спаси, Господи, люди Твоя и благослови достояние Твое, победы на сопротивныя даруя и Твое сохраняя Крестом Твоим жительство.

Кондак, глас 7

Не ктому пламенное оружие хранит врат Едемских: на тыя бо найде преславный соуз, Древо Крестное; смертное жало и адова победа прогнася. Предстал бо еси, Спасе мой, вопия сущим во аде: внидите паки в рай.

Молитва равноапостольному царю Константину и матери его царице Елене
из службы

О предивнии и всехвальнии царие, святии равноапостольнии Константине и Елено! К вам, теплым заступником, возносим наши недостойныя молитвы, яко велие имате дерзновение ко Господу. Испросите у Него мир Церкви и всему миру благоденствие, начальником мудрость, пастырем попечение о пастве, пасомым смирение, старцем желанное упокоение, мужем крепость, женам благолепие, девственником чистоту, детем послушание, младенцем христианское воспитание, больным исцеление, враждующим примирение, обидимым терпение, обидящим страх Божий. Приходящим в храм сей и молящимся в нем святое благословение и всем вся по коегождо прошению полезная, да хвалим и поем Благодетеля всех Бога в Троице славимаго Отца и Сына и Святаго Духа, ныне и присно и во веки веков. Аминь.

Благоверной царице Елене молятся о покровительстве посевам и о плодородии, а также о покровительстве льноводам.

Молитвы ко Пресвятой Богородице пред Ее иконою «Ченстоховская»

Молитва первая,
чтомая в Кирилло-Мефодиевской церкви града Ченстохова

О Всемилостивая Госпоже, Царице Богородице, от всех родов избранная и всеми роды небесными и земными ублажаемая! Воззри милостивно на предстоящия пред святою иконою Твоею люди сия, усердно молящияся Тебе, и сотвори предстательством Твоим и заступлением у Сына Твоего и Бога нашего, да никтоже изыдет отсюду тощь упования своего и посрамлен в надежде своей, но да приимет кийждо от Тебе вся по благому изволению сердца своего и по нужде и потребе своей, во спасение души и во здравие телу. Моли, Милосердая Владычице, Пренебеснаго Бога, да присно соблюдет Церковь Свою святую во Православии и твердей вере до конца веков. Призирай благосердием, Всепетая, и призрением милостиваго Твоего заступления на все царство Всероссийское, царствующия грады наша и град сей и святый храм сей, и на сия богатыя Твоя милости неоскудно изливай, Ты бо еси всесильная Помощница и Заступница всех нас. Приклонися к молитвам раб Твоих и прошением их, услыши воздыхания и молитвы, имиже раби Твои молятся на святем месте сем. Аще и иноверный или иноплеменный, зде проходя, помолится, услыши и милостивно соделай, яже к помощи ему и ко спасению. О Всепетая Мати, Надеждо наша Преблагая! Собери разсеянныя, неверныя же и иноверныя во странах наших на путь истинный настави, отпадшия от благочестивыя веры паки возврати и Святей Православней Кафоличестей Церкви их сопричти: в домех наших мир утверди, старость поддержи, юныя настави, младенцы воспитай, сирыя и вдовицы заступи, плененныя свободи, болящия уврачуй, на суде и в заключениих и в заточениих и в горьких работах сущия помяни, ограждающи ны присно от всякаго зла благочестию Твоею, и утеши милостивным Твоим посещением и вся благодеющия нам. Даруй же, Благая, земли плодоносие, воздуху благорастворение и вся, яже на пользу нашу, дары благовременныя и благопотребныя молитвами избранных угодников святых Кирилла и Мефодиа, в ихже храме и предстоим вси. Прежде отшедшия отцы и матери, братию и сестры наша упокой в селениих святых, на месте злачне, на месте покойне, идеже несть печаль и воздыхание. Егда же приспеет и наше от жития сего отшествие и к вечней жизни преселение, предстани нам, Преблагословенная Дево, и даруй христианскую кончину жития нашего безболезненну, непостыдну и святых Таин причастну, да и в будущем веце сподобимся вси, купно со всеми святыми, безконечныя блаженныя жизни во Царствии возлюбленнаго Сына Твоего, Господа и Спаса нашего Иисуса Христа, Емуже подобает всякая слава, честь и поклонение, со Безначальным Отцем и Святым Духом, во веки веков. Аминь.

Молитва вторая,
чтомая в церкви села Забелина Владимирской епархии

О Пресвятая Владычице наша Богородице, Небесная Царице, наша Преблагая Надеждо, преизящная Отроковице, ненадеющимся надеяние, грешным спасение, сирым прибежище, странным предстательнице, нагим одеяние, скорбящим утешение и радосте, обидимым покровительнице и всем сущим в бедах и напастех вспоможение и заступление! О Всемилостивая Госпоже Дево Богородице! Зриши наша беды, скорби и напасти, помози нам немощным, печальным и унылым, скорбным же и отчаянным, и всяку печаль отими от нас. Обиду нашу Ты веси, разреши ту, Всенепорочная, якоже волиши и можеши, не даждь нам во отчаяние впасти. Не имамы бо иныя помощи, разве Сына Твоего, Христа Бога нашего, и Тебе, о Мати Божия, о Владычице наша! Темже на Твой пречестный образ со воздыханием и сокрушением сердца взираем, и колена до земли преклоняем, взывающе: призри благосердым оком, Всепетая Богородице, и услыши нас, Преблагая, не отрини, но благоволи помиловати, не омерзи нашего воздыхания. Никтоже бо притекаяй к Тебе посрамлен от Тебе исходит, но просит благодати и приемлет дар на пользу прошения во веки веков. Аминь.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.